На основу члана 8. став 4. Законa о безбедности саобраћаја на путевима („Службени гласник РСˮ, бр. 41/09, 53/10, 101/11, 32/13 ‒ УС, 55/14, 96/15 ‒ др. закон, 9/16 ‒ УС, 24/18, 41/18, 41/18 ‒ др. закон, 87/18 и 23/19), на предлог Агенције за безбедност саобраћаја,

Министар унутрашњих послова доноси

**ПРАВИЛНИК**

**о раду савета за координацију послова безбедности саобраћаја на путевима**

"Службени гласник РС", број 8 од 31. јануара 2020.

I. УВОДНЕ ОДРЕДБЕ

Члан 1.

Овим правилником ближе се уређују организација, начин рада, извештавање и праћење рада савета за координацију послова безбедности саобраћаја на путевима (у даљем тексту: савет).

Члан 2.

Савет је стручно радно тело које оснива извршни орган јединице територијалне аутономије, односно јединице локалне самоуправе, општинско веће, односно градско веће (у даљем тексту: Надлежни орган) ради обављања послова из области безбедности саобраћаја на путевима, који су у надлежности јединице територијалне аутономије, односно јединице локалне самоуправе.

Савет чине представници органа, организација, институција, невладиног сектора и других субјеката који делују у систему безбедности саобраћаја на путевима на подручју јединице територијалне аутономије, односно јединице локалне самоуправе, а нарочито у областима финансија, јавних набавки, безбедности саобраћаја на путевима, комуналних и инспекцијских послова, правосуђа, здравства, школског и предшколског васпитања и образовања, медија и управљања путевима.

Члан 3.

Изрази употребљени у овом правилнику имају следеће значење:

1) *Програм за рад савета за координацију послова безбедност саобраћаја на путевима на подручју јединице територијалне аутономије, односно јединице локалне самоуправе* (у даљем тексту: Програм) је документ који садржи циљеве, скуп мера и активности планираних на годишњем нивоу, које ће савет и други органи реализовати у складу са својим надлежностима, утврђеним роковима и расположивим финансијским средствима;

2) *Мере у Програму* представљају скуп активности одређене области рада, спровођењем којих се остварују задати циљеви;

3) *Активност у Програму* представља дефинисану радњу којом се оперативно спроводе циљеви дефинисани Програмом;

4) *ИСА апликација* је електронска апликација коју води Агенција за безбедност саобраћаја (у даљем тексту: Агенција), која садржи битне информације о раду савета, стратешке, планске и оперативне документе савета, и омогућава брзу размену информација и докумената чланова савета и других лица која имају приступ овој апликацији;

5) *Подаци о обележјима значајним за безбедност саобраћаја* су подаци о саобраћајним незгодама и њиховим последицама, подаци о индикаторима понашања учесника у саобраћају, подаци о путевима, идентификованим опасним местима (црним тачкама) и ризичним деоницама на путевима, подаци о ризицима страдања за различите категорије учесника у саобраћају и сви други показатељи који могу допринети препознавању проблема у саобраћају и предлогу мера за њихово отклањање.

II. ОРГАНИЗАЦИЈА РАДА САВЕТА

**1. Лица која учествују у раду савета**

Члан 4.

Савет на првој седници, посебном одлуком, именује координатора за сарадњу са Агенцијом за безбедност саобраћаја (у даљем тексту: координатор), односно стручно лице које ће обављати послове сарадње и комуникације са Агенцијом и извештавања Агенције о раду савета.

За координатора се именује један од чланова савета.

Члан 5.

Сва акта која се односе на рад савета координатор доставља поштом на адресу Агенције и уноси у ИСА апликацију.

Члан 6.

Поред чланова савета (председника, заменика, секретара и других), у раду савета могу учествовати и представници заинтересованих лица задужених за унапређење безбедности саобраћаја на путевима, када се разматрају питања из њихове надлежности и њихово учешће може допринети квалитетнијем раду савета.

Чланови савета могу предложити председнику савета лица из става 1. овог члана, која по њиховом мишљењу треба да учествују у раду на одређеној седници. Предложена лица немају право гласа приликом одлучивања по тачкама дневног реда.

Лица која предлажу чланови савета могу учествовати у раду седнице искључиво по позиву председника савета.

Изузетно од одредаба овог члана, представници Агенције могу учествовати у раду савета без позива, али без права гласа.

**2. Сазивање седнице савета**

Члан 7.

Савет ради у седницама које сазива председник савета по својој иницијативи или на захтев једне трећине чланова савета.

На писани захтев представника Агенције, председник савета дужан је да сазове седницу савета у року назначеном у захтеву, који не може бити краћи од три радна дана.

Председник савета сазива седницу савета писаним путем (пошта или електронска пошта).

Позив за седницу садржи датум, место и време одржавања седнице. Уз позив за седницу доставља се предлог дневног реда, записник са претходне седнице и други неопходни материјали везани за одржавање седнице савета.

Изузетно од ст. 1. и 2. овог члана, у одсуству председника савета, седницу савета може сазвати заменик председника савета или други члан савета, кога претходно писано овласти председник савета.

Члан 8.

Седнице савета које се сазивају и одржавају у складу са чланом 7. овог правилника сматрају се редовним седницама и као такве обележавају се од редног броја 1. па надаље.

Седнице савета одржавају се најмање једном у три месеца (квартално).

Уколико постоји потреба, савет може одржавати седнице и више пута у току квартала.

**3. Хитна седница савета**

Члан 9.

У одређеним случајевима може се сазвати хитна седница савета.

Изузетно од члана 7. став 3. овог правилника, хитна седница савета може се сазвати телефонским путем.

Савет може разматрати поједина питања и одлучивати по хитном поступку уколико за то постоје оправдани разлози, односно ако би одлагање седнице савета могло изазвати штетне последице по рад савета, односно безбедност учесника у саобраћају на путевима на подручју јединице територијалне аутономије, односно јединице локалне самоуправе.

О предлогу за разматрање и одлучивање по хитном поступку, савет се изјашњава на почетку рада седнице.

Седнице савета које се сазивају и одржавају у смислу става 1. овог члана сматрају се хитним седницама и као такве се посебно обележавају речима „хитна седницаˮ и редним бројем од броја 1. па надаље.

Члан 10.

Чланови савета дужни су да редовно присуствују седницама савета.

Члан савета који је примио позив у складу са чланом 7. овог правилника, а из оправданих разлога није у могућности да присуствује седници савета, дужан је да о томе писаним путем обавести председника савета пре почетка наведене седнице савета.

Члан 11.

Организационе и административно-техничке послове за потребе рада савета врши секретар савета, уз стручну подршку надлежних служби за техничко регулисање саобраћаја и безбедност саобраћаја на путевима јединице територијалне аутономије, односно јединице локалне самоуправе.

**4. Материјал за одржавање седнице савета**

Члан 12.

Позив за седницу, са пратећим материјалом, председник савета доставља најкасније три радна дана пре одржавања седнице.

Изузетно од става 1. овог члана, позив за седницу може се доставити и у краћем року, при чему је председник савета дужан да на почетку седнице образложи такав поступак.

Предлог дневног реда садржи наведене тачке дневног реда по којима ће се вршити расправа на седници савета.

Записник са седнице утврђује председник савета најкасније три дана пре одржавања наредне седнице.

Изузетно од члана 7. став 4. овог правилника, за хитне седнице савета није обавезно достављање материјала за дневни ред који је предложен, и записника са претходне седнице.

III. НАЧИН РАДА САВЕТА

**1. Вођење седнице савета**

Члан 13.

Седницом председава председник савета, кога, у случају одсуства, мења заменик председника (у даљем тексту: председавајући).

Председавајући отвара и води седницу савета, пошто претходно установи да седници присуствује већина од укупног броја чланова савета.

У случају да се у току трајања седнице савета утврди да седници не присуствује већина од укупног броја чланова, седница савета се одлаже најдуже за седам дана, док се одсутним члановима доставља писано обавештење о дану одржавања нове седнице савета.

Члан 14.

Пре почетка рада савета утврђује се дневни ред.

Дневни ред се утврђује на предлог председавајућег и других чланова савета.

Уколико нема примедба на предлог дневног реда, односно на предлог за измену или допуну дневног реда, председавајући позива чланове да се изјасне о предложеном и констатује да је предложени дневни ред усвојен.

По усвајању дневног реда, рад на седници одвија се по редоследу утврђеном у дневном реду, односно према усвојеним тачкама дневног реда.

За сваку тачку дневног реда отвара се претрес који почиње излагањем одређеног известиоца и расправом чланова савета и других присутних лица.

Члан 15.

Прва тачка дневног реда предвиђена је за усвајање записника са претходне седнице савета.

Чланови савета имају право да ставе примедбе на записник са седнице.

Уколико нема примедби на предложени записник са претходне седнице, председавајући позива чланове да се изјасне о записнику и констатује да је предложени записник усвојен.

Записник потписују председавајући и секретар савета.

Члан 16.

Када председавајући сматра да је одређена тачка дневног реда о којој се дискутује довољно расветљена, може предложити да се дискусија оконча и приступи одлучивању о тој тачки.

Члан 17.

Чланови савета и друга лица која присуствују седници савета могу учествовати у дискусији уколико затраже и добију реч од председавајућег.

Председавајући је дужан да дозволи дискусију по тачки дневног реда сваком члану савета присутном на седници савета, који је претходно затражио реч.

На предлог председавајућег, у зависности од обима дневног реда, савет може пре преласка на дневни ред одлучити да се трајање појединачних дискусија ограничи.

Члан 18.

О реду на седници савета стара се председавајући.

За повреду реда на седници савета, члану савета или лицу које на позив председника савета присуствује седници, председавајући може изрећи:

1) меру упозорења, ако својим понашањем узима реч када је од председавајућег није добио, прекида говорника или другим сличним поступцима нарушава рад седнице или поступа противно одредбама овог правилника и

2) меру одузимања речи, ако својим понашањем нарушава дневни ред на седници или повређује одредбе овог правилника, а већ му је на истој седници савета изречено упозорење.

Члан 19.

На седници савета води се записник.

Записник садржи основне податке о раду седнице, и то о:

1) месту и времену одржавања седнице;

2) присутним и одсутним члановима савета;

3) осталим присутним лицима;

4) информацијама о отварању седнице и утврђивању кворума;

5) тачкама дневног реда о којима се расправљало на седници и информацијама о евентуалним известиоцима, по тачкама дневног реда;

6) дискусијама по тачкама дневног реда, са пописом учесника у дискусији и донетим одлукама по тачкама дневног реда;

7) закључку са седнице;

8) евентуалним предлозима тачака дневног реда за наредну седницу;

9) евентуалним предлозима лица која нису чланови савета за присуство наредној седници.

**2. Одлучивање на седници савета**

Члан 20.

На седници савета се одлучује јавним гласањем, а одлука се сматра донетом ако се за њено усвајање изјасни већина присутних чланова.

По обављеном гласању, председавајући је дужан да констатује број чланова који су гласали „ЗА” и „ПРОТИВ” одлуке, као и број чланова који су се уздржали од гласања „УЗДРЖАНО”, односно да констатује да ли је одлука усвојена или није усвојена.

Члан 21.

Акта која доноси савет потписује председник савета.

Изузетно од става 1. овог члана, председник савета може писаним путем овластити заменика председника савета да потписује поједина акта савета.

IV. ИЗВЕШТАВАЊЕ И ПРАЋЕЊЕ РАДА САВЕТА

**1. Израда Програма за рад савета**

Члан 22.

Савет на годишњем нивоу припрема предлог програма, који усваја надлежни орган и на који Агенција даје сагласност.

Изузетно од става 1. овог члана, Агенција не даје сагласност на програм савета основаног од стране извршног органа јединице територијалне аутономије и програме градских општина града Београда.

Члан 23.

Програм садржи циљеве, мере и активности у оквиру кључних области рада, рокове, финансијска средства и одговорне субјекте за спровођење истих.

Области рада које представљају саставни део Програма груписане су у шест категорија, и то:

1) унапређење саобраћајне инфраструктуре са становишта унапређења безбедности саобраћаја на путевима;

2) рад савета;

3) унапређење саобраћајног васпитања и образовања;

4) превентивно-промотивне активности из области безбедности саобраћаја на путевима;

5) научно-истраживачки рад у области безбедности саобраћаја;

6) техничко опремање јединица саобраћајне полиције и других органа надлежних за послове безбедности саобраћаја.

Свака област садржи одређене мере у оквиру којих се налазе активности које представљају радње чијим спровођењем се постижу циљеви задати у Програму.

Агенција координаторима до 1. марта текуће године доставља препоруке за припрему предлога програма за наредну календарску годину.

Члан 24.

Савет континуирано анализира стање безбедности саобраћаја, показатеље безбедности саобраћаја (индикаторе) и ставове учесника у саобраћају на подручју јединице територијалне аутономије, односно јединице локалне самоуправе и на седницама савета предлаже одређене мере и активности. Приликом предлагања мера и активности, чланови савета треба да препознају угрожене категорије учесника у саобраћају и активности усмере на унапређење безбедности најугроженијих категорија учесника у саобраћају.

У опису мера и активности савет образлаже разлоге због којих су одређене мере и активности изабране као приоритетне у Програму за наредну календарску годину, као и одговорне субјекте задужене за праћење њихове реализације.

Савет непрекидно прати и предлаже мере за унапређење безбедности саобраћаја на путевима на подручју јединице територијалне аутономије, односно јединице локалне самоуправе, на основу података о обележјима значајним за безбедност саобраћаја.

Приликом предлагања мера и активности савет узима у обзир донете стратешке документе, односно Националну и локалну стратегију безбедности саобраћаја на путевима, Акциони план безбедности саобраћаја на путевима и активности Агенције на националном нивоу.

Савет спроводи активности на изради и предлагању стратегије и годишњег плана безбедности саобраћаја на путевима, које доноси Надлежни орган, у складу са Националном стратегијом и Акционим планом које доноси Влада Републике Србије.

Приликом израде предлога програма, савет има могућност да у оквиру ИСА апликације изврши претрагу препоручених мера и активности од стране Агенције, или да дода нове мере и активности у складу са потребама савета.

Члан 25.

Савет сагледава и оцењује проблеме безбедности саобраћаја са прецизним одређивањем надлежности субјеката који делују у систему безбедности саобраћаја на подручју јединице територијалне аутономије, односно јединице локалне самоуправе.

Одговорни субјекти за праћење реализације мера и активности су чланови савета или представници организација, институција или субјеката задужених за унапређење безбедности саобраћаја на путевима на подручју јединице територијалне аутономије, односно јединице локалне самоуправе и друга лица која могу бити ангажована за праћење реализације одређених мера и активности.

Члан 26.

Приликом дефинисања мера и активности утврђују се рокови за њихово спровођење, у складу са приоритетима које одређује савет и приливом финансијских средстава.

Финансијска средства за реализацију Програма обезбеђују се у складу са законом којим се уређује безбедност саобраћаја на путевима (у даљем тексту: Закон) из следећих извора:

1) буџет јединице територијалне аутономије, односно буџет јединице локалне самоуправе;

2) наплаћене новчане казне за прекршаје и привредне преступе предвиђене прописима о безбедности саобраћаја на путевима;

3) поклони или прилози покровитеља дати јединици територијалне аутономије; односно јединици локалне самоуправе;

4) остали приходи.

Износи финансијских средстава и њихови извори морају бити појединачно наведени у Програму по мерама и активностима за које су намењени.

Члан 27.

За извршење појединих активности из Програма, надлежни орган може ангажовати лице које је стручно оспособљено да обавља послове из области безбедности саобраћаја на путевима, у складу са законом.

**2. Сагласност Агенције на Програм**

Члан 28.

Предлог програма припремљен од стране чланова савета координатор доставља Агенцији путем ИСА апликације на мишљење, најкасније до 1. августа текуће године за наредну календарску годину.

Агенција најкасније у року од 60 дана од дана достављања Предлога програма, путем ИСА апликације, доставља мишљење на предлог програма, које може бити позитивно или негативно.

Позитивно мишљење Агенција доставља у форми коментара на предлог програма, који по својој форми и садржини испуњава све одредбе Закона и овог правилника, на основу чега савет доставља предлог програма надлежном органу на усвајање.

Члан 29.

Програм који по својој форми и садржини не испуњава одредбе Закона и овог правилника путем ИСА апликацију добија негативно мишљење у форми коментара на одређене мере и активности у предлогу програма.

Након достављеног негативног мишљења у форми коментара путем ИСА апликације, у којој се наводе и разлози за изражавање негативног мишљења, савет је дужан да предлог програма усклади са коментарима Агенције, најкасније 15 дана од дана достављања коментара.

Предлог програма који је савет ускладио са коментарима Агенције из става 1. овог члана, поштујући рокове прописане у ставу 2. овог члана, доставља се путем ИСА апликације на мишљење Агенцији.

У случају негативног мишљења из става 1. овог члана, Агенција не даје сагласност на предлог програма.

Члан 30.

Програм који је усвојен од стране надлежног органа, уз претходно добијено позитивно мишљење, координатор доставља Агенцији на сагласност путем ИСА апликације.

За програм из става 1. овог члана Агенција доноси акт о давању сагласности на Програм (у даљем тексту: акт о давању сагласности).

Члан 31.

Акт о давању сагласности Агенција доставља савету путем ИСА апликације и поштом на адресу савета.

Члан 32.

Програм који није усвојен од стране надлежног органа и није добио сагласност Агенције не може се реализовати.

Члан 33.

Савет је дужан да у случају измене Програма на који је претходно добијена сагласност од стране Агенције, достави Програм са наведеним изменама Агенцији на поновну сагласност.

У случају измене Програма из става 1. овог члана, савет Агенцији доставља и образложење у ком се наводе разлози због којих су одређене измене извршене у Програму.

Поступак давања сагласности Агенције на измењени или допуњени Програм, врши се у складу са одредбама овог правилника које се односе на давање сагласности на Програм.

**3. Извештавање о стању безбедности саобраћаја на путевима**

Члан 34.

Извештавање о стању безбедности саобраћаја на путевима је саставни део праћења стања безбедности саобраћаја на путевима на подручју јединице територијалне аутономије, односно јединице локалне самоуправе.

Савет подноси извештај о стању безбедности саобраћаја на путевима надлежном органу најмање два пута годишње.

Извештај о стању безбедности саобраћаја на путевима треба да укаже на тренутно стање безбедности саобраћаја на подручју јединице територијалне аутономије, односно јединице локалне самоуправе са јасно издвојеним проблемима, најважнијим реализованим активностима и активностима које је потребно реализовати у наредном периоду са циљем унапређења безбедности саобраћаја на путевима.

Члан 35.

Извештај о стању безбедности саобраћаја на путевима, у складу са Законом, надлежни орган подноси скупштини јединице територијалне аутономије, односно јединице локалне самоуправе најмање двапут годишње.

Извештај о стању безбедности саобраћаја на путевима састављен за првих шест месеци текуће године, подноси се скупштини на седници након 31. јула за текућу годину, односно за период од годину дана подноси се након 31. јануара наредне календарске године.

Координатор извештај о стању безбедности саобраћаја на путевима доставља Агенцији путем ИСА апликације након подношења скупштини јединице територијалне аутономије, односно јединице локалне самоуправе.

Надлежни орган дужан је да, у складу са Законом, извештај о стању безбедности саобраћаја на путевима учини доступним јавности.

Члан 36.

Извештај о стању безбедности саобраћаја на путевима садржи следеће делове, односно податке:

1) уводни део, са кратким описом стања безбедности саобраћаја на подручју јединице територијалне аутономије, односно јединице локалне самоуправе,

2) поређење стања безбедности саобраћаја на подручју јединице територијалне аутономије, односно јединице локалне самоуправе са истим периодом у претходних пет година (број саобраћајних незгода, последице саобраћајних незгода, односно број тешких телесних повреда, лаких телесних повреда и погинулих лица, вредности јавног и саобраћајног ризика, процентуална угроженост категорија учесника у саобраћају и сл.),

3) основне показатеље стања безбедности саобраћаја: најугроженије категорије учесника у саобраћају (пешаци, бициклисти, путници и возачи аутомобила и сл.), расподелу саобраћајних незгода по месецима, данима и часовима, просторну расподелу саобраћајних незгода у односу на државне путеве и улице, као и просторну анализу у односу на конкретне деонице и улице где се догађају саобраћајне незгоде,

4) кратак извештај о последњим доступним подацима о понашању учесника у саобраћају на подручју јединице локалне самоуправе, односно полицијске управе,

5) праћење достизања претходно дефинисаних циљева (циљеви у складу са стратегијом безбедности саобраћаја јединице територијалне аутономије, односно јединице локалне самоуправе, односно националном стратегијом уколико друга није донета),

6) кратак преглед најважнијих активности и мера које су предузете у претходном периоду са прегледом утрошених финансијских средстава и активности које је потребно реализовати у будућем периоду са циљем унапређења безбедности саобраћаја на подручју јединице територијалне аутономије, односно јединице локалне самоуправе,

7) закључни део са сумирањем најважнијих проблема у безбедности саобраћаја на путевима.

**4. Извештај о реализацији планираних активности**

Члан 37.

Извештај о реализацији планираних активности садржи податке о спроведеним мерама и активностима, као и утрошку финансијских средстава за реализацију истих у оквиру кључних области рада дефинисаних Програмом.

Спроведене мере и активности описане у Извештају о реализацији планираних активности за одређени период морају одговарати мерама и активностима дефинисаним у Програму на који је Агенција дала сагласност.

Извештај о реализацији планираних активности усваја Надлежни орган.

Координатор усвојени Извештај о реализацији планираних активности доставља Агенцији путем ИСА апликације, најкасније до 1. марта текуће године за претходну годину.

Савет који не достави извештај из става 1. овог члана за претходну годину неће добити позитивно мишљење на предлог програма за наредну годину, односно сагласност на Програм.

**5. Извештавање по захтеву Агенције**

Члан 38.

Агенција може писаним путем затражити од савета достављање извештаја о одређеном питању уколико за то постоје оправдани разлози, односно информација о постојању проблема безбедности саобраћаја на подручју јединице територијалне аутономије, односно јединице локалне самоуправе.

Савет писаним путем, у виду извештаја, обавештава Агенцију о питању из става 1. овог члана и указује на мере и активности, које предлаже одговорним субјектима у циљу решења наведеног питања, у складу са законом.

**6. Приступ ИСА апликацији**

Члан 39.

Приступ подацима и праћење рада савета путем ИСА апликације дозвољен је свим члановима савета, представницима Агенције и другим субјектима који имају оправдани интерес, а који су од Агенције добили право приступа апликацији, у складу са овим правилником.

Чланови савета могу приступити ИСА апликацији у својству посматрача или координатора. Други субјекти могу приступити ИСА апликацији у својству посматрача.

Лица из става 2. овог члана, који желе приступ ИСА апликацији, морају претходно извршити регистрацију корисничког налога и добити одобрење Агенције за приступ апликацији.

Члан 40.

Корисници који се региструју у својству посматрача имају могућност прегледа података за јединицу локалне самоуправе испред које су регистровани.

Координатор, поред прегледа података, има могућност да врши унос, објављивање и измену података и докумената савета.

Изузетно од става 1. овог члана, корисници који приступају ИСА апликацији у својству представника саобраћајне полиције имају право прегледа података оних јединица локалних самоуправа које припадају полицијској управи испред које су регистровани.

Члан 41.

Техничко упутство за коришћење ИСА апликације корисници преузимају након одобрене регистрације на ИСА апликацији или на званичној интернет страници Агенције.

Члан 42.

У случају немогућности приступа ИСА апликацији од стране координатора, чиме је спречена комуникација и размена података електронским путем, комуникација и размена података дефинисана овим правилником биће извршена писаним путем (поштом или електронском поштом), у складу са упутствима Агенције у датом тренутку.

V. ПРЕЛАЗНЕ И ЗАВРШНЕ ОДРЕДБЕ

Члан 43.

Сви поступци започети до дана ступања на снагу овог правилника окончаће се применом аката према којима су започети.

Члан 44.

Овај правилник ступа на снагу осмог дана од дана објављивања у „Службеном гласнику Републике Србије”.

01 број 8896/19-5

У Београду, 23. јануара 2020. године

Министар,

др **Небојша Стефановић,** с.р.